BG Официален вестник на Европейския съюз C 11/152

P8_TA(2016)0015

Възражение по делегиран акт относно специфичните изисквания за състава и предоставянето на информация за преработените храни на зърнена основа и детските храни

Резолюция на Европейския парламент от 20 януари 2016 г. относно Делегирания регламент на Комисията от 25 септември 2015 г. за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за преработени храни на зърнена основа и детски храни (C(2015)06507 — 2015/2863(DEA))

(2018/C 011/23)

Европейският парламент,

— като взе предвид делегирания регламент на Комисията (C(2015)06507),

— като взе предвид член 290 от Договора за функционирането на Европейския съюз,

— като взе предвид Регламент (ЕС) № 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (1) и по-специално член 11, параграф 1 от него,

— като взе предвид Конвенцията на Организацията на обединените нации за правата на детето,

— като взе предвид Международния кодекс за пускането на пазара на заместители на кърмата, приет от Световната здравна асамблея през 1981 г. (2) и 16-те последващи резолюции в тази област на Световната здравна асамблея, по-специално резолюция WHA63.23 от 21 май 2010 г., в която държавите членки настоятелно се призовават да прекратят неподходящата реклама на храни за кърмачета и малки деца и да гарантират, че хранителните и здравните претенции не са разрешени за храни за кърмачета и малки деца, освен когато това е изрично предвидено в съответните стандарти на Кодекс алиментариус или в националното законодателство,

— като взе предвид позицията от 24 септември 2007 г. (3) на Научния консултативен комитет по храненето към правителството на Обединеното кралство;

— като взе предвид член 5 от Регламент (ЕС) № 609/2013 и принципа на предохранителните мерки, посочен в него,

— като взе предвид предложението за резолюция на комисията по околна среда, обществено здраве и безопасност на храните,

— като взе предвид член 105, параграф 3 от своя правилник,

А. като има предвид, че Комисията не представи на Парламента и на Съвета доклада относно храните за малки деца, изискван съгласно Регламент (ЕС) № 609/2013 (член 12), който е необходимо условие за националните стратегии за намаляване на затлъстяването сред децата;

Б. като има предвид, че в част 3 на приложение I делегираният регламент позволява 30 % от енергията в бебешките храни да се осигуряват от захар (7,5 g захар/100kcal са равни на 30 kcal от захар в 100 kcal енергия);

В. като има предвид, че разпоредбите в част 3 от приложение I противоречат на всички здравни съвети, отправени от Световната здравна организация (СЗО) (4) — която препоръчва ограничаване на приема на свободни захари до по-малко от 10 % от общия енергиен прием, с по-нататъшно намаляване до по-малко от 5 % от общия енергиен прием за допълнителни ползи за здравето — и от научните комитети в държавите членки, които препоръчват значителни намаления в общата консумация на захар; като има предвид, че въвеждането на такива храни — особено на такъв ранен етап — може да допринесе за повишаването на равнищата на затлъстяване сред децата и може да повлияе на развиващите се вкусови предпочитания на децата; като има предвид, че за кърмачета и малки деца, по-специално, нивата на добавена захар следва да бъдат сведени до минимум;

Г. като има предвид, че в момента лошият режим на хранене е основната причина за заболяване и смъртност в световен мащаб — по-голяма от тютюна, алкохола и липсата на физическа активност, взети заедно (5);

Д. като има предвид, че СЗО препоръчва от шестмесечна възраст нататък майчиното мляко да бъде допълнено с разнообразни адекватни, сигурни и богати на хранителни вещества допълнителни храни, като същевременно към допълнителните храни не следва да се добавят сол и захар (6);

Е. като има предвид, че всички държави членки подкрепиха Международния кодекс за пускането на пазара на заместители на кърмата, приет от Световната здравна асамблея (СЗА) през 1981 г. (наричан по-долу „Международния кодекс“) и 16-те последващи резолюции в тази област на СЗА;

Ж. като има предвид, че Регламент (ЕС) № 609/2013 беше приет преди публикуването на научното становище на Европейския орган за безопасност на храните от 5 август 2014 г. относно основния състав на храните за кърмачета и на преходните храни (7);

З. като има предвид, че Съюзът е задължен да насърчава висококачествени принципи, стандарти и законодателство в областта на общественото здраве в отношенията си с държави извън ЕС и с международни организации в областта на общественото здраве, и че трябва да създаде ефективна уредба за опазване на здравето;

И. като има предвид, че кърмачетата и малките деца са особено уязвима група от населението по отношение на увреждащи ендокринната система химически вещества и други замърсители;

Й. като има предвид, че на 20 март 2015 г. Международната агенция за изследване на рака — специализираната агенция по ракови заболявания към СЗО — класифицира глифозàта като вероятно канцерогенен за хората (8);

1. Възразява срещу делегирания регламент на Комисията;

Нови технологии

2. Счита, че делегираният регламент не съдържа достатъчно мерки, за да се защитят кърмачетата и малките деца от затлъстяване и че максимално позволеното ниво на захар следва да бъде значително понижено, в съответствие с препоръките на СЗО;

Замърсители

3. Счита, че с оглед на предохранителния принцип, нови технологии като ГМО и нанотехнологии, чиито дългосрочни рискове не са познати, следва да бъдат забранени в преработените храни на зърнена основа и в детските храни;

Етикетиране

4. Счита, че с оглед на препоръките относно общественото здраве в световен мащаб, включително резолюция 63.23 на СЗА, глобалната стратегия на СЗА за храненето на кърмачета и малки деца и глобалното въздействие на износа от Съюза към трети държави, при етикетирането и пускането на пазара на преработени бебешки храни следва да се изяснява, че тези продукти не са подходящи за използване от деца на възраст под 6 месеца и не следва да са в ущърб на препоръката за храненето на бебетата изключително с майчино мляко през първите шест месеца; следователно счита, че етикетирането и пускането на пазара следва да бъдат преразгледани в съответствие с препоръките на СЗА относно храните, предназначени за кърмачета и малки деца;

Прозрачност

5. Счита, че с цел прозрачност и изграждане на обществено доверие в институциите на Съюза и процеса на вземане на решения на ЕС, списъкът на „двустранни срещи“ (включително техните дати и участниците в тях), които Комисията е провела със заинтересованите страни в процеса на изготвяне на делегирания регламент, следва да бъде направен публично достояние;

o

o o

6. Възлага на своя председател да предаде настоящата резолюция на Комисията и да я информира, че делегираният регламент не може да влезе в сила;

7. Призовава Комисията да предложи нов делегиран акт, който отчита констатациите на прегледа на ЕОБХ на изискванията за състава на преработените храни на зърнена основа и детските храни, и научни доказателства относно въздействието на добавената захар и ранното въвеждане на преработени храни, във връзка с препоръките за оптимално хранене на кърмачетата и малките деца;

8. Възлага на своя председател да предаде настоящата резолюция на Съвета и на правителствата и парламентите на държавите членки.

(1) ОВ L 181, 29.6.2013 г., стр. 35.

(2) http://www.who.int/nutrition/publications/code_english.pdf

(3) http://webarchive.nationalarchives.gov.uk/20140507013106/ http://www.sacn.gov.uk/pdfs/position_statement_2007_09_24.pdf

(4) http://www.who.int/mediacentre/factsheets/fs394/en/

(5) Changes in health in England, with analysis by English regions and areas of deprivation, 1990–2013: a systematic analysis for the Global Burden of Disease Study 2013 Lancet 2015; 386: 2257–74, публикувано онлайн на 15 септември 2015 г.

http://thelancet.com/pdfs/journals/lancet/PIIS0140-6736(15)00195-6.pdf

(6) http://www.who.int/mediacentre/factsheets/fs394/en/

(7) http://www.efsa.europa.eu/sites/default/files/ scientific_output/files/main_documents/3760.pdf

(8) http://www.iarc.fr/en/media-centre/iarcnews/pdf/MonographVolume112.pdf